Maanjäristykset ja jälkijäristykset 9. maaliskuuta – 15. huhtikuuta.
Alueen järistykset ja jälkijäristykset, joita oli ainakin 315 maaliskuun 11.–14. välisenä aikana.
Tsunamin aiheuttamaa vahinkoa Sendain ja Sendai Bayn välillä.
Tuhoutuneita taloja Ōfunatossa.

  

11.3 järistys
Tokio
SendaiJälkijäristys 7. huhtikuuta 2011

**Tōhokun maanjäristys** (jap. 東北地方太平洋沖地震, *Tōhoku-chihō Taiheiyō-oki jishin*) tapahtui perjantaina 11. maaliskuuta 2011 klo 14.46 paikallista aikaa Japanissa Tōhokun alueella Sendain kaupungin lähellä. Maanjäristyksen voimakkuus oli 9,0 momenttimagnitudia. Järistyksen keskipiste oli 32 kilometrin syvyydessä 373 kilometriä koilliseen Tokiosta ja 129 kilometriä Japanin Honshūn pääsaaren itäpuolella. Järistysalueella tapahtui satoja jälkijäristyksiä. Toisella alueella, Niigatan prefektuurissa, tapahtui perjantai-iltana Suomen aikaa 6,6 magnitudin järistys, joka aiheutti ainakin maanvyöryjä. Shizuokan prefektuurissa tapahtui 15. maaliskuuta 6,4 magnitudin järistys, jossa kuuden ilmoitettiin loukkaantuneen.

Kuolleita löydettiin 15 829, yli 450 000 ihmistä evakuoitiin ja lisäksi 80 000 ihmistä evakuoitiin kodeistaan ydinvoimaloiden ongelmien takia Koillis-Japanissa. Samalla alueella noin 4,4 miljoonaa taloutta menetti sähkönsaannin ja noin 1,5 miljoonaa taloutta menetti vedensaannin. Professori Yuji Yagi arvioi, että Japanissa tapahtuu yhtä voimakas maanjäristys vain kerran tuhannessa vuodessa. Järistys tuhosi tiet 1 353 kohteessa, romahdutti 48 siltaa, yhden padon ja 18 469 taloa kokonaan tai osittain, aiheutti 141 talossa tuhoisan tulipalon, aiheutti yli 80 000 taloon osittaisia vahinkoja ja synnytti ainakin 120 maanvyörymää. Lanka- ja matkapuhelinverkko eivät väliaikaisesti toimineet tuhoalueella.

Henkilövahingot
---------------

Japanin poliisi vahvisti, että 15 829 ihmistä kuoli, 5 943 ihmistä loukkaantui ja 3 724 ihmistä katosi. Lukemat ovat peräisin Japanin 17 eri prefektuurista. 

Viranomaiset ja Kyodo News kertoivat, että Minamisanrikun kaupungista oli kadonnut 9 500 ihmistä eli puolet kaupungin väestöstä. NHK ilmoitti, että Iwaten prefektuurissa kuolleiden määrä saattaisi nousta 10 000:een.

Pelastakaa Lapset ilmoitti, että jopa 100 000 lasta joutui pois kodistaan. Jotkut lapset joutuivat eroamaan perheistään, koska maanjäristys yllätti kesken koulupäivän. Arvioiden mukaan ainakin 82 lasta jäi orvoksi maanjäristysten ja tsunamin vuoksi. Japanin hallitus aikoi palkata 400 asiantuntijaa hankkimaan orvoksi jääneille lastenkoteja tai hoitovanhempia. Orpojen tunnistus oli kuitenkin viranomaisten mukaan hankalaa tuhon laajuuden vuoksi.

14. maaliskuuta Kyodo News ilmoitti, että kahdelta Miyagin prefektuurin rannalta löytyi noin 2 000 ruumista.

Lisäksi ilmoitettiin, että kaksi matkustajajunaa ja niiden mukana tuntematon määrä matkustajia katosi rannikkoalueella tsunamin aikana. Yksi junista löydettiin raiteilta suistuneena aamulla, ja poliisihelikopteri pelasti kaikki matkustajat. *Der Spiegel* -lehti ilmoitti myöhemmin, että tsunamin aikana kadonneet viisi junaa löytyivät ja että niiden matkustajat olivat kunnossa. Tätä tietoa ei kuitenkaan voitu varmistaa paikallisesti.

11. maaliskuuta Google Person Finder -palvelu (käytettiin mm. Haitin maanjäristyksen aikana) aloitti tietojen keräämisen eloonjääneistä.

Vaikutuksia
-----------

### Tsunami

Järistys aiheutti tsunamin, jossa aallon korkeudeksi kuvattiin ensimmäisten lähteiden mukaan jopa 10 metriä. Japanilaisten tsunamimittausasemilla havaittiin ainakin 7,3 metriä korkea tsunami (mittausasema Soma). Tsunamivaroitus annettiin kaikkiin Tyynen valtameren rannikkovaltioihin. Kesti noin 10–15 minuuttia ennen kuin tsunami ehti ensimmäisille rannoille 200 kilometrin päässä Japanin rannikolta sijainneelta järistyksen episentrumilta. Tsunami iski Miyagin ja Fukushiman prefektuureihin. Lisäksi Chibassa syttyi tuleen öljynjalostamo.

Järistys oli voimakkain Japanissa 140 vuoteen. Merelle huuhtoutui muun muassa sataa matkustajaa kuljettanut matkustaja-alus, joka löytyi myöhemmin kunnossa.

Tsunami eteni alueen jokia pitkin yli 40 km ylävirtaan. Kitakami-joessa Miyagin prefektuurissa joen pinta nousi 11 senttimetriä 49 kilometriä sisämaassa yli kolme tuntia järistyksen jälkeen. Tone-joessa vesi nousi 30 senttimetriä yli 44 kilometrin päässä jokisuulta.

### Fukushiman ydinvoimaonnettomuus

*Pääartikkeli: Fukushima I -voimalan ydinonnettomuudet*
Fukushimassa 240 kilometriä Tokion pohjoispuolella sijaitsevien ydinvoimaloiden jäähdytysjärjestelmien pettämisen vuoksi ydinvoimaloiden läheisyydessä oleva alue evakuoitiin 20 kilometrin säteellä. Reaktorirakennusten seinät hajosivat niissä tapahtuneiden räjähdysten takia.. Japanin viranomaiset julistivat atomivoimahätätilan, ja ydinvoimaloiden lähelle julistettiin sen lisäksi säteilyvaaratilanne. Useissa Fukushiman reaktoreissa oli ongelmia jäähdytysjärjestelmien kanssa.

### Jälkijäristykset

Jälkijäristyksiä alueella oli yli tuhat, joista viisi oli suuruudeltaan yli 6,0 M. Alueen suurin jälkijäristys tapahtui 7. huhtikuuta 2011; sen keskus oli 40 kilometrin syvyydessä meren alla Miyagin prefektuurin kohdalla. Suuruudeltaan järistys oli 7,1 M, ja Tokiossa rakennukset huojuivat järistyksen vuoksi minuutin verran. Pelastustyöntekijät evakuoitiin järistyksen vuoksi Fukushiman Daiichi-ydinvoimalan alueelta. Järistyksessä kolme kuoli ja 100 loukkaantui.

### Uhrit

| Lippu | Alueen nimi | Kuolleita löytynyt | Kadoksissa | Loukkaantuneita | Tsunami |
| --- | --- | --- | --- | --- | --- |
|  | Hokkaidō | 1 | - | 3 | - |
|  | Aomorin prefektuuri | 3 | 1 | 61 | - |
|  | Iwaten prefektuuri | 4 549 | 2 601 | 186 | 4 m |
|  | Miyagin prefektuuri | 9 246 | 4 728 | 3 464 | 7,3 m |
|  | Akita | - | - | 12 | - |
|  | Yamagata | 2 | - | 29 | 18 |
|  | Fukushiman prefektuuri | 1 597 | 343 | 236 | 7,3 m |
|  | Tokio | 7 | - | 90 | - |
|  | Ibarakin prefektuuri | 24 | 1 | 694 | - |
|  | Tochigin prefektuuri | 4 | - | 136 | - |
|  | Gunman prefektuuri | 1 | - | 36 | - |
|  | Saitaman prefektuuri | - | - | 42 | - |
|  | Chiban prefektuuri | 19 | 2 | 249 | - |
|  | Kanagawan prefektuuri | 4 | - | 139 | - |
|  | Yamanashin prefektuuri | - | - | 2 | - |
|  | Niigatan prefektuuri | - | - | 3 | - |
|  | Shizuokan prefektuuri | - | - | 4 | - |
|  | Kōchin prefektuuri | - | - | 1 | - |
|  | Kalifornia, Yhdysvallat | 1 | - | - | 2,4 m |
|  | Papua, Indonesia | 1 | - | - | - |
|  | **Yhteensä:** | 15 829 +2 | 3 724 | 5 943 | - |

### Satamat

Tsunami kuljetti tuhoutunutta irtaimistoa avomerelle asti.
Kaikki Japanin satamat suljettiin maanjäristyksen jälkeen, tosin Tokiossa ja eteläisessä Japanissa satamia avattiin uudestaan. Hachinohen, Sendain, Ishinomakin ja Onahaman satamat koillisessa tuhoutuivat. Myös Chiban satama ja Japanin yhdeksänneksi suurin satama Kashimassa vahingoittuivat, tosin vähemmän. Lisäksi satamat Hitachinakassa, Hitachissa, Somassa, Shiogamassa, Kesennumassa, Ofunatossa, Kamashissa ja Miyakolla vahingoittuivat, ja ne olivat pois käytöstä useiden viikkojen ajan. Tokion satama selviytyi pienillä vahingoilla; eräästä satamarakennuksesta nousi savua ja satama-alueella esiintyi tulvimista.

### Padot

Fujinuma Dam -pato Sukagawassa rikkoutui aiheuttaen tulvia ja hävittäen taloja. Kahdeksan ihmistä katosi ja kolme ruumista löydettiin aamulla. Tietojen mukaan paikalliset olivat yrittäneet korjata padon vuotoja ennen sen lopullista tuhoutumista. 12. maaliskuuta 252 patoa tutkittiin ja saatiin selville, että patojen vallit rikkoutuivat helposti. Kaikki vahingoittuneet padot olivat toiminnassa normaalisti. Neljä järistysalueella olevaa patoa olivat tavoittamattomissa jonkin aikaa. Kun tiet saatiin puhdistettua, tutkijat pääsivät tutkimaan jäljellä olevat padot.

### Geologiset vaikutukset

CNN:n uutisten mukaan järistys siirsi Japania noin 2,4 metriä. Seismologi Matti Tarvainen ei kuitenkaan usko, että Japani olisi siirtynyt 2,4 metriä, sillä se ei hänen mukaansa ole mahdollista. Italian geofysiikan ja vulkanologian instituutti taas arvioi, että maapallon akselin kaltevuus lisääntyi noin 10 senttiä.. Myöhemmin BBC uutisoi Japanin siirtyneen 4 metriä perustuen 1 200 GPS-mittauspisteestä saatuihin tuloksiin. BBC ilmoitti myös maan akselin kaltevuuden lisääntyneen 16,5 senttimetrillä ja maan päivän lyhentyneen noin 1,8 mikrosekunnilla.

### Vedensaanti

Hajonnut vesiputki.
Heti onnettomuuden jälkeen yli 1,5 miljoonaa taloutta menetti vedensaannin. 21. maaliskuuta 2011 talouksia ilman vesijohtovettä oli 1,04 miljoonaa.

### Sähkö ja kaasu

Tohoku Electricin tietojen mukaan noin 4,4 miljoonaa taloutta Koillis-Japanissa jäi ilman sähköä ja ilman kaasua jäi 3,2 miljoonaa taloutta. Useat voimalaitokset (sekä tavallisia että ydinvoima) joutuivat keskeyttämään toimintansa.

### Tietoliikenne

Matka- ja lankapuhelinverkoissa oli paljon häiriöitä vahingoittuneilla alueilla. Internet-palvelut säilyivät kohtuullisesti toiminnassa. Maanjäristys kuitenkin vahingoitti merenpohjassa kulkevia kaapeleita. Japanissa vain muutamille verkkosivuille pääsy estyi kokonaan. Jotkut langattomien yhteyksien tarjoajat tarjosivat verkkonsa käyttöön ilmaiseksi.

### Taloudellinen vahinko

Tyhjiä pikanuudelihyllyjä tokiolaisessa supermarketissa tavaroiden toimitusongelmista johtuen.
Sveitsiläinen finanssikonserni Credit Suisse arvioi 14. maaliskuuta, että Japania kohdanneen luonnonkatastrofin taloudelliset vahingot nousisivat noin 140 miljardiin euroon. Japanin hallituksen mukaan järistyksen ja sitä seuranneen tsunamin seurauksena yli 46 000 rakennusta vaurioitui. Japanin hallitus arvioi, että vahingoittuneista rakennuksista noin 5 700 joko sortui maanjäristyksessä tai huuhtoutui pois tsunamin mukana. Maanjäristys vaurioitti teitä ja siltoja ainakin 600 paikassa. Teitä vaurioitui ainakin 11 prefektuurin alueella. Ainakin kuuden Tokion pohjoispuolella olevan sataman kerrottiin kärsineen vakavia vahinkoja tai tuhoutuneen tsunamissa.

Japanin osakemarkkinat romahtivat 15. maaliskuuta 10,55 prosenttia, kun sijoittajat vetivät varoja osakkeista ydinonnettomuuden vuoksi. Osakkeiden arvoa mittaava Nikkei-indeksi putosi yhtä voimakkaasti viimeksi vuoden 1987 "mustan maanantain" jälkeen, jolloin Japanin pörssi laski Hongkongin ja Yhdysvaltain pörssien vetämänä. Alimmillaan Nikkei-indeksi kävi 14. maaliskuuta 14 prosentin luisussa. Indeksi päätyi lopulta 8 605 pisteeseen eli alimmilleen kahteen vuoteen. Sijoittajien kerrottiin myyneen osakkeita paniikissa, kun maan pääministeri Naoto Kan oli varoittanut säteilyn lisääntyneen ydinonnettomuuspaikalla. Okasan Securities -sijoitusyhtiön esimies Hideyuki Ishiguro sanoi: 

> »Kaikki ovat huolissaan ydinonnettomuudesta. Kun kriisi näyttää pahentuvan sekä ulkomaiset sijoittajat että kotimaiset rahastot vetäytyvät osakkeista» 
> 
>

Reaktiot
--------

Työntekijöitä evakuoitiin pilvenpiirtäjistä Tokiossa.
Pelastustyöntekijät lastaamassa avustustarvikkeita helikopteriin.
### Japanin omat toimet

Japanin pääministeri Naoto Kan määräsi sähkönkulutuksen säänneltäväksi, ja sähkön arvioitiin olevan poikki eri alueilta viisi tuntia kerrallaan mm. sairaaloiden sähkön saannin turvaamiseksi. Junat pysäytettiin alueella varotoimena. Toyota sulki Japanissa kaikki autotehtaansa 14. maaliskuuta alkaen ainakin yhdeksi päiväksi ilmoittaen, ettei se voinut taata työntekijöidensä turvallisuutta kyseisenä päivänä. Juomavettä alueella jakoi 100 säiliöautoa. 

### Kansainvälinen apu

Lähes 50 maata tarjosi apuaan ja kymmenet etsintä- ja pelastusryhmät olivat valmiina lähtemään tuhoalueelle. Japani pyysi apua erityisesti Australialta, Uudelta-Seelannilta, Etelä-Korealta, Isolta-Britannialta ja Yhdysvalloilta.  Esimerkiksi Iso-Britannia lähetti yli 70-henkisen pelastusjoukon Japaniin. Siihen kuului kaksi etsijäkoiraa, lääkintäjoukko ja 11 tonnin painosta pelastustarvikkeita. Kiina tarjoutui ensimmäistä kertaa tarjoamaan kriisiapua Japanille lähettäen paikalle 15 pelastustyöntekijää. Saksasta saapui Japaniin pelastusryhmä, ja Yhdysvaltain lentotukialus USS Ronald Reagan (CVN-76) osallistui myös pelastustoimiin.

### Matkustussuositukset

17. maaliskuuta Suomen ulkoministeriö kehotti suomalaisia poistumaan 80 kilometrin säteellä Fukushiman ydinlaitoksesta. Lisäksi ulkoministeriö suositteli, että suur-Tokion alueella ja sen pohjoispuolella oleskelevat suomalaiset siirtyisivät Nagoyan-Kansain alueelle tai sen eteläpuolelle. 30. maaliskuuta ulkoministeriö tiedotti, että se ei enää kehota suomalaisia poistumaan suur-Tokion alueelta.

Lisäksi ainakin Yhdysvaltain, Etelä-Korean, Ranskan ja Ison-Britannian kansalaisia kehotettiin poistumaan Japanista ja välttämään tarpeetonta matkustamista maahan.

### Median reaktiot

Japanilaiset televisioyhtiöt NHK ja Japan Satellite Television keskeyttivät tavalliset televisiolähetykset kokonaan, jotta tuoreimman tiedon antaminen tilanteesta olisi mahdollista. Lisäksi muut japanilaiset TV-verkot lähettivät kokoaikaista tietoa onnettomuudesta. YLE Areena aloitti NHK:n tarjoaman kuvan lähettämisen. Lisäksi YLE, MTV3, SuomiTV ja Nelonen lähettivät ylimääräisiä uutislähetyksiä perjantaina 11. maaliskuuta, lauantaina 12. maaliskuuta ja sunnuntaina 13. maaliskuuta.

Lisäksi suomalaiset sanomalehdet kirjoittivat aiheesta näkyvästi. Iltapäivälehdet laativat extrapaketteja; esimerkiksi *Ilta-Sanomissa* oli maanantaina 14. maaliskuuta 20 sivun pituinen liite maanjäristyksen aiheuttamiin tuhoihin liittyen.

### Rikollisuus

Japanin maanjäristyksen seurauksena muun muassa verkkorikolliset käyttivät tilannetta hyväkseen. Esimerkiksi Googlen hakukoneella löytyneistä linkeistä, jotka koskivat kyseistä suuronnettomuutta, saattoi käyttäjä päätyä haittasovelluksen uhriksi. Haittaohjelman pääsy käyttäjän tietokoneelle tapahtui linkin avaamisen seurauksena.

Katso myös
----------

* Luettelo maanjäristyksistä
* Luettelo Japanin maanjäristyksistä
* Fukushima I -voimalan ydinonnettomuudet
* Songs for Japan, hyväntekeväisyysalbumi uhrien tukemiseksi.

Lähteet
-------

1. 1 2 3 4  Magnitude 8.9 – Near The East Coast of Honshu, Japan (Tietokonepohjaisesti tehty alustava maanjäristyksen paikannus ja magnitudiluokittelu)  11.3.2011. Yhdysvaltain geologinen palvelu USGS. Viitattu 11.3.2011. (englanniksi)
2. 1 2  Voimakkuus tarkentunut 9,0  12.3.2011. USGS. Viitattu 13.3.2011. (englanniksi)
3. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
4. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
5. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
6. ↑  Voimakas uusi järistys aiheutti maanvyöryjä Japanissa *Yle Uutiset*.  11.3.2011. Viitattu 11.3.2011.
7. ↑  NHK-WORLD, tiedot tv-kanavan seurannasta 15.3.2011, klo 22:00- viitattu 15.3.2011
8. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
9. 1 2  Japanin kärsimät tuhot valtavia *Yle*.  15.3.2011. Viitattu 15.3.2011 04:57.
10. 1 2 3  Millions Of Stricken Japanese Lack Water, Food, Heat *NPR*. Viitattu 13.3.2011. (englanniksi)
11. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38  Damage Situation and Police Countermeasures associated with 2011Tohoku district - off the Pacific Ocean Earthquake (pdf) *National Police Agency of Japan*.  18.6.2011. National Police Agency of Japan, Emergency Disaster Countermeasures Headquarters. Viitattu 18.6.2011. (englanniksi)
12. 1 2 3 4  NHK-WORLD, tiedot tv-kanavan seurannasta, klo 14:00-20:00 viitattu 13.3.2011
13. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
14. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
15. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
16. ↑  K.N.C. H.T. ja A.N: Japan's earthquake: Containing the nuclear crisis *The Economist*.  12.3.2011. Viitattu 19.3.2011. (englanniksi)
17. ↑  NHK:n kuvaa *.nhk.or.jp*. Viitattu 19.3.2011. (englanniksi)(japaniksi)
18. ↑  Japanin luonnonkatastrofi jätti yli 80 lasta orvoksi  9.4.2011. MTV3. Viitattu 10.4.2011.
19. ↑  Justin McCurry: Japan earthquake: 100,000 children displaced, says charity *Guardian*.  15.3.2011. Viitattu 19.3.2011. (englanniksi)
20. ↑  Some 2,000 bodies found on quake-hit Miyagi's coastal areas *Kyodo News*.  14.3.2011.  Arkistoitu 12.5.2011. Viitattu 19.3.2011. (englanniksi) (Arkistolinkki)
21. ↑  Widespread destruction from Japan earthquake, tsunamis *CNN*.  12.3.2011. Viitattu 19.3.2011. (englanniksi)
22. ↑  脱線のＪＲ仙石線車内から県警ヘリで２０人救出 *Yomiuri*. Viitattu 19.3.2011. (japaniksi)
23. ↑  Japan im Zeichen der Katastrophe *Spiegel*.  12.3.2011. Viitattu 19.3.2011. (saksaksi)
24. ↑  Googlen etsintäsivusto auttaa jäljitystä Japanin tuhoissa *Tietokone.fi*.  11.3.2011.  Arkistoitu 17.3.2011. Viitattu 19.3.2011.
25. ↑  Tsunami Information Number 24 (Tsunami Observations) (Japanin merenpinnankorkeus ja tsunamimittausverkon tsunamitiedote 24 maanjäristyksen 11.3.2011 jälkeen) *jma.go.jp*.  11.3.2011 klo 17.48 JST tilanteen mukaan Julkaisija = Japanin ilmatieteellinen laitos JMA. Viitattu 11.3.2011. (englanniksi)
26. ↑  Gerhard Schneibel ja Cyrus Farivar): Japan's tsunami victims only had 15 minutes warning *Japan's tsunami victims only had 15 minutes warning*.  12.03.2011. Deutsche Welle. Viitattu 15.03.2011. (englanniksi)
27. ↑  Tsunami hits north-eastern Japan after massive quake  11.3.2011. BBC. Viitattu 11.3.2011. (englanniksi)
28. ↑  TBS × Ustream ブランドチャンネル *TBSTV Ustream*. Viitattu 11.3.2011. (englanniksi)
29. ↑  Järistykset ja tsunamit moukaroivat Japania *Hs.fi*. Helsingin Sanomat.  Arkistoitu 14.3.2011. Viitattu 11.3.2011.
30. ↑  Kuolleiden määrä nousee Japanissa – tuhot alkavat paljastua *Yle Uutiset*.  11.3.2011. Viitattu 11.3.2011.
31. ↑  Tsunami raised water levels over 40km inland *.nhk.or.jp*.  29.3.2011.  Arkistoitu 12.8.2011. Viitattu 29.3.2011. (englanniksi)
32. ↑  HS seuraa: Japanin tapahtumia hetki hetkeltä *HS.fi*.  12.3.2011. Sanoma News.  Arkistoitu 26.7.2014. Viitattu 12.3.2011.  (Arkistolinkki 26.4.2014)
33. ↑  Teemu J. Kammonen: Fukushima: Ykkösreaktorin rakennus romahti *Uusisuomi.fi*.  12.3.2011.  Arkistoitu 13.3.2011. Viitattu 12.3.2011.
34. ↑  Report: Radioactive material may have leaked from Japanese reactor (html) *CNN International Edition*. Viitattu 12.3.2011. (englanniksi)
35. ↑  Japan earthquake: Radiation levels in Fukushima nuclear plant building, pressure at 1.5 times capacity (html) *Vancouver Sun*.  11.3.2011. Viitattu 12.3.2011. (englanniksi)[vanhentunut linkki]
36. ↑  Official: 2 Japanese plants struggling to cool radioactive material *CNN*.  12.3.2011. Viitattu 12.3.2011. (englanniksi)
37. ↑  Järistys ei tuonut tsunamia Japanissa  7.4.2011. Yle.fi.
38. ↑  Kolme kuoli ja sata loukkaantui Japanin eilisessä järistyksessä *Ilta-Sanomat*.  8.4.2011.  Arkistoitu 11.4.2011. Viitattu 8.4.2011.
39. ↑  Earthquake, tsunami wreak havoc in Japan *RIA Novosti*.  11.3.2011. Viitattu 3.4.2011. (englanniksi)
40. ↑  Miyagin maakunnasta löytyi 2000 ruumista ("Japanin Miyagin maakunnasta on löytynyt noin 2000 ihmisen ruumiit, kertoo uutistoimisto Reuters.") *Ilta-Sanomat*.  14.3.2011.  Arkistoitu 15.3.2011. Viitattu 14.3.2011. (suomeksi)
41. ↑  Tsunami Damages Santa Cruz, Crescent City Harbors *ksbw.com*.  11.3.2011.  Arkistoitu 17.3.2011. Viitattu 13.3.2011. (englanniksi)
42. ↑  Japan Tsunami Strikes Indonesia, One Confirmed Dead ("Jayapura, Papua. The tsunami generated by the massive earthquake that struck Japan on Friday destroyed several homes and a bridge in Papua province on Friday night. At least one person has been reported to have been killed.") *Jakarta Globe*.  12.3.2011.  Arkistoitu 15.3.2011. Viitattu 13.3.2011. (englanniksi)
43. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
44. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
45. ↑  Japanin poliisin julkaisema asiakirja *Npa.go.jp*.  29.10.2011. Viitattu 29.10.2011 klo 08:17 Suomen aikaa.
46. ↑  Status of Japanese ports 5 days after devastating quake and tsunami *MB.com.ph*.  15.3.2011. Viitattu 19.3.2011. (englanniksi)
47. ↑  Major tsunami hits Japan after massive quake *Channel News Asia*.  11.3.2011. Viitattu 19.3.2011. (englanniksi)
48. ↑  Japan's Afternoon Of Horror *The Gulf Today*.  12.3.2011.  Arkistoitu 13.3.2011. Viitattu 19.3.2011. (englanniksi)
49. ↑  1,500 dead or missing after huge earthquake, tsunami *Asahi.com*.  13.3.2011.  Arkistoitu 13.3.2011. Viitattu 19.3.2011. (englanniksi)
50. ↑  Dam Breaks In Northeast Japan, Washes Away Homes *Arab Times*.  päivitetty 19.3.2011. Viitattu 19.3.2011. (englanniksi)
51. ↑  ダム決壊で８人不明　家屋流される　福島・須賀川市 *MSN Sankei JP*.  12.3.2011.  Arkistoitu 18.4.2011. Viitattu 19.3.2011. (japaniksi)
52. ↑  ダム決壊　５棟流出　福島・須賀川 *Kahoku.co.jp*.  13.3.2011. Viitattu 19.3.2011. (japaniksi)
53. ↑  ダム決壊　５棟流出　福島・須賀川 *Kahoku.co.jp*.  13.3.2011. Viitattu 19.3.2011. (japaniksi)
54. ↑  A quick report on Japanese Dams after the Earthquake *Chincold*.  14.3.2011. Viitattu 19.3.2011. (englanniksi)
55. ↑  Seismologi ei usko Japanin siirtyneen kahta metriä.  *Helsingin Sanomat*, 13.3.2011, nro 71/2011, s. A8.
56. ↑  Kevin Voigt: Quake moved Japan coast 8 feet; shifted Earth's axis  12.3.2011. CNN. Viitattu 12.3.2011. (englanniksi)
57. ↑  Paul Rincon: How the quake has moved Japan  14. maaliskuuta 2011. BBC News. Viitattu 15.3.2011. (englanniksi)
58. ↑  Taiga Uranaka ja Ki Joon Kwon: Quake-hit Japan battles to avert radiation leak *Reuters*. WebCite/Yahoo Extra News.  Arkistoitu 15.3.2011. Viitattu 2.4.2011. (englanniksi)
59. ↑  Chizu Nomiyama: Factbox: Japan disaster in figures *Reuters*.  21.3.2011.  Arkistoitu 21.3.2011. Viitattu 2.4.2011. (englanniksi)
60. 1 2  Ilta-Sanomat *iltasanomat.fi*.  Arkistoitu 15.3.2011. Viitattu 14.3.2011.
61. ↑  Tokyo phone lines jammed, trains stop *Times Of India*.  12.3.2011.  Arkistoitu 7.4.2011. Viitattu 19.3.2011. (englanniksi)
62. ↑  Om Malik: In Japan, Many Undersea Cables Are Damaged *Gigaom*.  14.3.2011. Viitattu 19.3.2011. (englanniksi)
63. 1 2  Martyn Williams: Japan's phone networks remain severely disrupted *Computerworld*.  12.3.2011. Viitattu 19.3.2011. (englanniksi)
64. ↑  Japanin pörssi romahti yli 10 prosenttia *web.archive.org*.  15.3.2011.  Arkistoitu 16.3.2011. Viitattu 15.3.2011.  (Arkistolinkki)
65. ↑  Kymmenet maat tarjoavat apuaan Japanille *Yle.fi Uutiset*.  11.3.2011. Viitattu 11.3.2011.
66. ↑  Stephanie Nebehay: Japan requests foreign rescue teams, U.N. says *Reuters.com*.  11.3.2011.  Arkistoitu 16.3.2011. Viitattu 13.3.2011. (englanniksi)
67. ↑  Japan earthquake: UK rescue team heads for Japan *BBC.co.uk*.  13.3.2011. Viitattu 13.3.2011. (englanniksi)
68. ↑  Lincolnshire fire team to join Japan rescue effort *BBC News*.  12.3.2011. Viitattu 13.3.2011. (englanniksi)
69. ↑  UK team joins quake rescue efforts *Press Association*.  13.3.2011. Viitattu 13.3.2011. (englanniksi)
70. ↑  Ulkoministeriö kehottaa suomalaisia poistumaan 80 km:n säteellä Fukushiman ydinlaitoksesta *Ulkoministeriö*.  17.3.2011. Ulkoministeriö. Viitattu 17.3.2011.
71. ↑  Ulkoministeriö avaa uudelleen suurlähetystön Tokiossa  30.3.2011. Ulkoministeriö. Viitattu 2.4.2011.
72. ↑  U.S. urges citizens to leave Japan *Ulkoministeriö*.  17.3.2011. Reuters.  Arkistoitu 18.3.2011. Viitattu 17.3.2011. (englanniksi)
73. ↑  Sarja: Ylimääräiset Tv-uutiset *Yle.fi*.  11.3.2011 - 13.3.2011.  Arkistoitu 13.1.2012. Viitattu 13.3.2011.
74. ↑  Japanin järistyksestä ylimääräisiä uutisia MTV3-kanavalla *MTV3.fi*.  11.3.2011. Viitattu 13.3.2011.
75. ↑  SuomiTV:ssä ylimääräisiä uutislähetyksiä Japanin maanjäristyksestä *SuomiTV*.  11.3.2011. Viitattu 13.3.2011.
76. ↑  Twitter - Nelosen uutiset *Twitter*.  11.3.2011. Viitattu 13.3.2011.
77. ↑  IS 14.3.2011 kansi *Ilta-Sanomat*.  14.3.2011.  Arkistoitu 29.4.2013. Viitattu 14.3.2011.
78. ↑  Verkkorikolliset hyödyntävät jo Japanin maanjäristystä *Sektori.com*.  11.3.2011. Viitattu 15.3.2011.

Aiheesta muualla
----------------

### Yleistä

CommonsCommons
Wikimedia Commonsissa on kuvia tai muita tiedostoja aiheesta **Tōhokun maanjäristys ja tsunami**.
* USGS:n raportti järistyksestä (englanniksi)
* Tsunamivaroitus Japanin ilmatieteen laitoksen sivuilla (englanniksi)
* Ylen päivittyvä artikkeli Japanin tilanteesta (suomeksi)
* YLEn Elävä arkisto: Viikko Japanin tsunamituhon jälkeen

### Kuvakoosteet

* HS:n kuvakooste (Arkistoitu – Internet Archive) (suomeksi)
* YLEn kuvakooste
* Ilmakuvat ennen ja jälkeen tsunamin (Arkistoitu – Internet Archive) (Ilta-Sanomat) (suomeksi)

### Teemasivustot

* YLE Uutisten teemasivusto (suomeksi)
* MTV3:n teemasivusto (suomeksi)
* Nelosen teemasivusto (suomeksi)

  

Tōhokun maanjäristys ja tsunami

|  |  |
| --- | --- |
| Tuhoalueet | * Tōhoku (Fukushiman prefektuuri, Iwaten prefektuuri, Miyagin prefektuuri)
* Kantō (Chiban prefektuuri, Ibarakin prefektuuri)
* Hokkaidō (Oshiman alaprefektuuri)
 |
| Vahingoittunut infrastruktuuri | Ichiharan öljynjalostamo • Fujinuman pato • Sendain lentoasema • Ōarai-Kashima-linja • Tōhoku Shinkansen • Jōban-linja • Kesennuma-linja • Senseki-linja |
| Ydinvoimalaonnettomuudet | Fukushima I -voimalan ydinonnettomuudet |

*Katso myös Luettelo Japanin maanjäristyksistä*